Det Økonomiske og Sociale Udvalgs udtalelse om:

- »Anden rapport fra Kommissionen om "Revision af Fællesskabets retsforskrifter på energiområdet"«, og - »Kommissionens meddelelse til Europa-Parlamentet og Rådet om ophævelse af en række fællesskabsretsakter på det energipolitiske område« () (97/C 66/11)

Rådet for Den Europæiske Union besluttede den 22. oktober 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Energi, Kernekraft og Forskning, som udpegede Klaus Benedict von der Decken til ordfører. Sektionen vedtog sin udtalelse den 12. november 1996.

Det Økonomiske og Sociale Udvalg vedtog på sin 340. plenarforsamling af 27. og 28. november 1996, mødet den 27. november 1996, med 106 stemmer for, 3 imod og 2 hverken for eller imod, følgende udtalelse.

1. Indledning

1.1. Det foreliggende dokument er anden etape i revisionen af EU's energilovgivning, som Kommissionen indledte i 1995 (KOM(95) 391 endelig udg. af 26. juli 1995). Sigtet er at lette, forenkle og om nødvendigt ajourføre energilovgivningen.

1.2. Kommissionens første revision omfattede kun rationel energiudnyttelse og olie; den dækkede kun en del af den relevante lovgivning, nemlig 17 basisretsakter, hvoraf de fleste blev vedtaget mellem 1972 og 1976 (15 af Rådet og 2 af Kommissionen).

1.3. Kommissionen foreslog dengang 10 retsakter ophævet, især fordi de ikke mere havde nogen praktisk værdi, eller fordi de var blevet overhalet af udviklingen i lovgivningsprocessen; de øvrige retsakter blev foreslået opretholdt, deraf tre midlertidigt. For 4 retsakters vedkommende var høring af ØSU nødvendig. ØSU afgav positiv udtalelse den 26. oktober 1995 ().

1.4. Som led i revisionen af EU-lovgivningen foreslog Kommissionen sideløbende en omredigering og forenkling af forordningen om indberetning til Kommissionen om planlagte investeringer af interesse for Fællesskabet inden for jordolie-, naturgas- og elektricitetssektorerne (); ØSU afgav ligeledes udtalelse om dette forslag den 26. oktober 1995 (). Den nye forordning blev vedtaget den 22. april 1996 ().

1.5. Med rapportens forelæggelse viderefører Kommissionen sin gennemgang af lovgivningen i de to sektorer, som allerede behandles i den første rapport, ligesom den udvider gennemgangen til naturgas og elektricitet. Der behandles 18 basisretsakter, hvoraf de fleste blev vedtaget mellem 1968 og 1980; 6 handler om olie, 1 om naturgas, 3 om elektricitet og 7 om rationel energiudnyttelse. Dertil kommer en generel retsakt om meddelelse af oplysninger vedrørende energiforsyningssituationen inden for Fællesskabet.

1.6. Som konklusion foreslår Kommissionen, at blot 5 retsakter ophæves; de øvrige foreslås opretholdt enten midlertidigt (7) eller efter senere forelæggelse af en rapport med begrundelse for opretholdelsen (6). Forslagene om ophævelse af retsakterne findes i den meddelelse, som ledsager Kommissionens rapport. Formelt er høring af ØSU kun nødvendig for 3 retsakters vedkommende, idet ØSU i sin tid ikke blev konsulteret forud for de to andre retsakters vedtagelse.

1.7. Med denne anden rapport mener Kommissionen at have afsluttet revisionen, i det mindste i den nuværende form, af de energiretsregler, der er baseret på EF-traktaten. Den bebuder at ville udarbejde en tredje rapport om revision af de retsakter, der er baseret på EKSF- og EURATOM-traktaterne.

1.7.1. Kommissionen bebuder, at den regelmæssigt vil analysere EU's energilovgivning og at analyseresultaterne vil blive offentliggjort i den rapport om energipolitikken, som den har lovet at forelægge hvert andet år.

2. Generelle bemærkninger

2.1. ØSU godkender på linie med sin tidligere udtalelse fuldt ud forelæggelsen af denne anden rapport, hvormed Kommissionen holder sit løfte fra den første energilovgivningsrevision. Det bemærkes med tilfredshed, at rapporten ikke blot dækker de tidligere, ikke behandlede sektorer, men også supplerer gennemgangen af lovgivningen i de to sektorer, som var med i den første rapport.

2.1.1. Hermed følger Kommissionen ØSU's henstilling fra den tidligere udtalelse, hvor der blev nævnt eksempler på flere andre retsakter, som også burde gennemgås.

2.2. ØSU er tillige særligt tilfreds med, at Kommissionen har fulgt flere af dets bemærkninger og henstillinger, hvoraf adskillige omtales i denne udtalelse.

2.3. ØSU bemærker, at hvidbogen om en energipolitik for Den Europæiske Union (KOM(95) 682 endelig udg.) fra december 1995 har været med til at belyse den energipolitiske sammenhæng, som lovgivningsrevisionen indgår i; denne sammenhæng var beklageligvis ikke anført i Kommissionens første rapport. Imidlertid skal det atter påpeges, at revisionen kun er fornuftig, hvis formålet er at øge relevansen, sammenhængen og effektiviteten i EF's energiindsats, bl.a. på baggrund af målene og retningslinierne i Rådets resolution af 23. november 1995 () og 8. juli 1996 (), således at man ikke nøjes med at ville »rydde op« i lovgivningen.

2.4. ØSU konstaterer, at Kommissionen for 6 af de 18 berørte retsakters vedkommende ikke drager nogen endelig konklusion, men foreslår dem opretholdt og senere vil forelægge rapporter indeholdende begrundelse herfor. På den baggrund kan ØSU ikke på nuværende stadium udtale sig om, hvorvidt det er velbegrundet at opretholde retsakterne eller ej.

2.4.1. Det er beklageligt, at Kommissionen ikke har fulgt ØSU's henstillinger og benyttet de 12 måneder mellem de 2 revisioner til at udarbejde disse forskellige rapporter, så konklusionerne kunne være forelagt de forskellige berørte institutioner i forbindelse med denne anden revision.

2.4.2. ØSU minder om, at det i sin foregående udtalelse bad Kommissionen redegøre for bl.a. medlemsstaternes faktiske gennemførelse af Rådets henstilling 76/495/EØF og 82/604/EØF.

2.4.3. ØSU påpegede tillige, at der ikke forelå tilstrækkelig begrundelse for Kommissionens daværende forslag om at opretholde henstilling 77/713/EØF af 25. oktober 1977 om rationel udnyttelse af energi i industrivirksomheder (); Kommissionen planlægger nu at udarbejde en rapport med en begrundelse; den utilstrækkelige begrundelse gjorde det dengang vanskeligt at vurdere, om det var berettiget at opretholde henstillingen.

2.4.4. ØSU er tilfreds med, at Kommissionen har tilsluttet sig ØSU's synspunkt og vurderer i modsætning til Kommissionen, at revisionen af EU's energilovgivning først reelt er afsluttet, når disse rapporter er forelagt og det har været muligt at vurdere deres konklusioner.

2.4.4.1. Det erfares, at Kommissionen forventer at have disse rapporter klar i midten af 1997 og ØSU håber stærkt, at denne frist overholdes. Dog havde man gerne set, at Kommissionen havde afgivet et præcist løfte i dette spørgsmål i den foreliggende rapport.

2.4.5. ØSU må atter konstatere, at Kommissionens revision er begrænset. De forslag om ophævelser, som Kommissionen fremsætter, beror nemlig snarere på en »oprydning i lovgivningen«, idet de pågældende retsakter er forældede eller har mistet deres eksistensberettigelse; der er således ikke tale om en reel lettelse og forenkling af gældende EU-lovgivning.

2.4.5.1. Derfor er det også vigtigt at få kodificeret den nugældende energilovgivning, hvilket Kommissionen om fornødent bør tage skridt til.

2.5. Med disse kommentarer godkender ØSU Kommissionens forslag om ophævelse af retsakter, herunder dem, som ØSU formelt konsulteres om.

2.5.1. ØSU er specielt tilfreds med, at Kommissionen nu er overbevist om, at det er nødvendigt at ophæve Rådets beslutning 77/186/EØF af 14. februar 1977 om udførsel af mineralolie og mineralolieprodukter fra en medlemsstat til en anden i tilfælde af forsyningsvanskeligheder (); ved den første lovrevision gik Kommissionen ind for midlertidig opretholdelse af rådsbeslutningen.

2.5.1.1. Hermed tilslutter Kommissionen sig ØSU's tidligere fremsatte holdning; ØSU havde berettiget tvivl om, hvorvidt den nævnte beslutning var forenelig med traktatens bestemmelser om det indre marked og foreslog beslutningen ophævet.

2.5.2. ØSU konstaterer videre, at Kommissionen nu foreslår at ophæve direktiv 75/339/EØF om forpligtelse for medlemsstaterne til at opretholde minumumslagre af fossile brændstoffer ved varmekraftværker (); i den første rapport havde Kommissionen foretrukket at opretholde direktivet midlertidigt, så længe der ikke var vedtaget nye kriseforanstaltninger.

2.5.2.1. ØSU godkender denne holdningsændring, da det jo gik ind for direktivets ophævelse ud fra den betragtning, at der ikke forelå beviser for det nyttige i at opretholde det.

2.5.2.2. ØSU opnår således generel opbakning om sin tidligere fremsatte holdning, gående ud på, at det forhold, at en retsakt ikke er delvis overhalet af udviklingen i lovgivningsprocessen eller ikke er blevet erstattet af mere egnede bestemmelser, ikke i sig selv udgør en tilstrækkelig begrundelse for at opretholde den, heller ikke midlertidigt.

2.5.2.3. På baggrund af sigtet med denne type lovrevision insisterer ØSU på, at selv midlertidig opretholdelse af en retsakt kun er berettiget, når der primært er tale om EU-merværdi.

3. Særlige bemærkninger

3.1. Lovgivning om olie og kriseforanstaltninger

3.1.1. ØSU beklager såre, at der på det politiske plan ikke er sket nogen udvikling i dette spørgsmål igennem det sidste år. ØSU noterer sig nu bekræftelsen af Kommissionens tilsagn om at forelægge en meddelelse om kriseforanstaltninger, herunder olielagre og samordning af deres forvaltning, i løbet af 1997.

3.1.1.1. ØSU fremhæver, at der er tale om et energipolitisk område, hvor de ældre lovregler gør det særligt nødvendigt at ajourføre, rationalisere og tilpasse den eksisterende lovgivning til de nye forhold, som gør sig gældende i Europa og verden i dag.

3.1.1.2. ØSU henviser til bemærkningerne i udtalelsen om Kommissionens første rapport, herunder det klækkelige bidrag til lempelse og forenkling af EF-lovgivningen i denne sektor, som vedtagelsen af nye kriseinstrumenter også bør føre til. Effektiviteten i EF's indsats vil til den tid ikke kunne undgå at blive styrket.

3.1.1.3. ØSU håber derfor stærkt, at meddelelsen ikke blot vil blive fulgt op af nye forslag, men at disse også vil ligge på linie med de retningslinier, som kort er opridset ovenfor.

3.1.2. Med hensyn til direktiv 76/491/EØF af 4. maj 1976 om en fællesskabsprocedure for information og konsultation vedrørende priser på råolie og mineralolieprodukter i Fællesskabet () bemærker ØSU, at Kommissionen er til sinds at foreslå, at der vedtages ny lovgivning, som skal føre til ophævelse af det nævnte direktiv.

3.1.2.1. Det bemærkes, at dette forslag modsiger konklusionerne i den første rapport, hvori Kommissionen konkluderede, at det var nødvendigt at opretholde direktivet, forudsat dets gennemførelsesbestemmelser blev forenklet.

3.1.2.2. ØSU bemærker, at Kommissionen begrunder denne nye holdning med »forandringerne i markedsstrukturen«. Da der ikke foreligger nærmere oplysninger om disse forandringers karakter, hvilket er beklageligt, er det umuligt at foretage en vurdering af, om denne nye holdning er begrundet eller ej. Som ØSU allerede har haft lejlighed til at beklage, da den første rapport blev forelagt, stemmer en sådan situation ikke overens med kravet om gennemsigtighed, som bør ligge til grund for enhver revision af gældende EF-lovgivning.

3.1.2.3. Det konstateres i øvrigt, at der ikke gives oplysning om, hvornår dette nye direktivforslag vil blive forelagt.

3.2. Lovgivning om energieffektivitet

3.2.1. ØSU beklager, at det ikke oplyses, hvornår Kommissionen forelægger det direktivforslag, som skal afløse direktiv 79/531/EØF om mærkning af elbageovnes forbrug ().

3.2.2. ØSU noterer sig begrundelsen for, at Kommissionen anbefaler at opretholde henstilling 76/495/EØF af 4. maj 1976 om rationel udnyttelse af energi, der forbruges ved passagerbefordring i bymæssige områder () og havde gerne set, at der forelå en rapport med en begrundelse.

3.2.2.1. I denne forbindelse henleder ØSU Kommissionens opmærksomhed på bemærkningerne og henstillingerne i ØSU's udtalelse af 30. maj 1996 om Kommissionens grønbog om »Borgernes transportnet - Fuld udnyttelse af potentialet i den offentlige personbefordring i Europa« (KOM(95) 601 endelig) ().

3.2.3. I udtalelsen om den første rapport fremhævede ØSU specielt, at Kommissionen ikke gav en tilstrækkelig begrundelse for at foreslå opretholdelse af direktiv 78/170/EØF af 13. februar 1978 om ydelsen i varmeproducerende anlæg, der anvendes til rumopvarmning og produktion af varmt vand i nye eller allerede eksisterende ikke-industrielle bygninger, samt om isolering af fordelingen af varme og varmt brugsvand i ikke-industrielt nybyggeri ().

3.2.3.1. ØSU skrev dengang, at Kommissionens analyse intet indeholdt, som kunne føre til den konklusion, at direktivet stadig var relevant for opfyldelsen af målet om rationel energiudnyttelse og de specifikke mål, som det tog sigte på; Kommissionen påpegede selv direktivets oprindelige mangler og den deraf følgende særdeles forskelligartede gennemførelse i de enkelte medlemsstater.

3.2.3.2. ØSU beklager, at Kommissionen ikke i den foreliggende rapport fremlægger ekstra oplysninger, så det bliver muligt at foretage en vurdering med fuldt kendskab til sagen.

3.2.3.3. ØSU anmoder følgelig Kommissionen om at forelægge en rapport med en begrundelse angående iværksættelsen af dette direktiv og, i den udstrækning dets opretholdelse skulle være berettiget af hensyn til EF-merværdien, at fremlægge forslag, som muliggør ensartet gennemførelse i samtlige medlemsstater, således at effektiviteten kan øges.

4. Supplerende bemærkninger

4.1. ØSU udtrykker tilfredshed med, at det er Kommissionens agt hvert andet år at foretage en analyse af den eksisterende energilovgivning.

4.2. For at øge effektiviteten og relevansen af denne analyse foreslår ØSU imidlertid, at ethvert nyt forslag desforuden ledsages af en konsekvensvurdering, ligesom tilfældet er for SMV.

4.2.1. Det påpeges i denne forbindelse, at ØSU ligeledes har foreslået, at enhver retsakt, i alle de tilfælde, hvor det er passende, indeholder bestemmelser om afskaffelse af de retsakter, der derved er blevet forældede.

4.2.2. Hvis Kommissionen anlægger en sådan indfaldsvinkel, vil den bidrage til ikke blot til at konkretisere målet om at rationalisere EF-lovgivningen, som er formålet med denne revision, men også til at gøre synligheden og sammenhængen i EF's indsats på energiområdet større.

Bruxelles, den 27. november 1996.

Tom JENKINS

Formand for Det Økonomiske og Sociale Udvalg

() EFT nr. C 272 af 18. 9. 1996, s. 9-10.

() EFT nr. C 18 af 22. 1. 1996, s. 103.

() EFT nr. C 346 af 23. 12. 1995, s. 10.

() EFT nr. C 18 af 22. 1. 1996, s. 107.

() EFT nr. L 102 af 25. 4. 1996, s. 1.

() EFT nr. C 327 af 7. 12. 1995, s. 3.

() EFT nr. C 224 af 1. 8. 1996, s. 1.

() EFT nr. L 295 af 18. 11. 1977, s. 3.

() EFT nr. L 51 af 5. 3. 1977, s. 23.

() EFT nr. L 153 af 13. 6. 1975, s. 35.

() EFT nr. L 140 af 28. 5. 1976, s. 4.

() EFT nr. L 145 af 13. 6. 1979, s. 7.

() EFT nr. L 140 af 28. 5. 1976, s. 16.

() EFT nr. C 212 af 22. 7. 1996, s. 77.

() EFT nr. L 52 af 23. 2. 1978, s. 32.